**Likumprojekta “Grozījumi Mobilizācijas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 1. Likumprojekta mērķis ir pilnveidot tiesisko regulējumu valsts aizsardzības jomā, precizējot gadījumus, kad Ministru kabinets ir tiesīgs pieņemt lēmumu par zemessargu un rezerves karavīru mobilizāciju. Tā rezultātā noteikta iespēja izsludināt mobilizāciju uz laiku līdz 72 stundām valsts apdraudējuma gadījumā. Šāds grozījums tiek veikts arī Nacionālās drošības likumā, kas patlaban jau ir pieņemts Saeimā pirmajā lasījumā. 2. Ar likumprojektu tāpat paredzēts būtiski pilnveidot tiesisko regulējumu attiecībā uz aizsardzības nozares atbalstu militārās rūpniecības (aizsardzības industrijas) attīstībai Latvijā, ar mērķi paplašināt Nacionālo bruņoto spēku mobilizācijai pieejamo mobilizācijas resursu bāzi (sevišķi attiecībā uz militārām vai divējādas pielietojamības precēm), tādejādi tiešā veidā mazinot valsts atkarību no ārvalstu piegādēm krīzes apstākļos, ļaujot autonomi nodrošināt valsts aizsardzības minimālās prasības un sniedzot ieguldījumu valsts aizsardzības militāri operacionālo vajadzību nodrošināšanā. Ar grozījumiem tiek noteikta aizsardzības industrijas un piegāžu drošības definīcija, pilnvarota starptautiskā sadarbība aizsardzības industrijas attīstības atbalsta jomā, kā arī dots pilnvarojums kārtības izstrādei, kādā aizsardzības nozare sniedz atbalstu militāras vai divējādas nozīmes produktu attīstībai. Tāpat projektā paredzēts pilnvarojums kārtībai, kādā aizsardzības industrijas attīstības atbalstam tiek iznomāta Aizsardzības ministrijas valdījumā esoša manta, kā arī tiek reglamentēta aizsardzības nozares sadarbība ar aizsardzības industrijas organizācijām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts aizsardzības koncepcijas (turpmāk VAK) (apstiprināta Saeimā 2016. gada 16. jūnijā) 16., 17., 18., 23., 29., 36., 77., 86., 91., 101., 109. un 110. punkts.  M. Kučinska valdības deklarācijas (Rīga, 2016.gada februāris) 80. punkts.  Ministru kabineta 2016.gada 13. septembra protokollēmums Nr. 45, 29. § “Informatīvais ziņojums “Par aizsardzības nozares sadarbības stiprināšanu ar Latvijas aizsardzības un drošības industriju”” (TA-1769)  Ministru kabineta 2017. gada 14. februāra protokollēmums Nr. 7; 50. § “Informatīvais ziņojums “Par mācību KRISTAPS 2016 secinājumiem”” (TA-1230-DV).  Ministru kabineta 2017. gada 3. oktobra protokollēmums Nr. 49; 59. § “Informatīvais ziņojums “Par mācību "KRISTAPS 2016  secinājumu izpildes gaitu un rezultātiem”” (TA-2095-DV). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ik gadu Aizsardzības ministrijas vadībā notiek Ministru kabineta līmeņa valsts apdraudējuma pārvarēšanas mācības “KRISTAPS”, kuru mērķis ir atbilstoši aktuālajām valsts apdraudējuma tendencēm pārbaudīt un pilnveidot valsts aizsardzību regulējošos tiesību aktus un plānošanas dokumentus. Valsts apdraudējuma pārvarēšanas mācību “KRISTAPS” viens no aktuāliem izaicinājumiem pastāvošajā tiesiskajā regulējumā ir zemessargu un rezerves karavīru operatīvā iesaiste Nacionālo bruņoto spēku (turpmāk – NBS) kaujas struktūrā negaidīta apdraudējuma gadījumā. Zemessargu un rezerves karavīru operatīva iesaiste apdraudējuma pārvarēšanas sākotnējā fāzē aizkavētu turpmāku apdraudējuma dinamikas attīstību, tādējādi sniedzot papildu instrumentus apdraudējuma pārvarēšanai tā agrīnajā fāzē.  Lai nodrošinātu NBS vienību kaujas štatu operatīvu aizpildīšanu, nepieciešams efektīvs mehānisms tā īstenošanai. Tas panākams ar zemessargu un rezerves karavīru mobilizāciju apdraudējuma pārvarēšanai, jau pirms izņēmuma stāvokļa izsludināšanas vai kara laika iestāšanās.  Mūsdienu militārais apdraudējums ir dinamisks un tas var attīstīties, sākotnēji neradot nepieciešamību izsludināt izņēmuma stāvokli, balstoties uz izņēmuma stāvokļa izsludināšanas indikatoriem. Tomēr saskaņā ar esošo tiesisko regulējumu zemessargu un rezerves karavīru mobilizācija šobrīd var tikt izsludināta tikai izņēmuma stāvokļa laikā.  Nacionālās drošības likuma 22. panta piektā daļa nosaka, ka ārkārtējās situācijas un izņēmuma stāvokļa gadījumā var izsludināt mobilizāciju, lai risinātu ar nacionālo drošību un valsts aizsardzību saistītos uzdevumus, kā arī likvidētu ārkārtējās situācijas un to sekas. Aizsardzības ministrijas izstrādātā likumprojekta “Grozījumi Nacionālās drošības likumā”” (Nr: 1262/Lp12 ) 1. pants paredz, ka valsts apdraudējuma gadījumā, lai nodrošinātu Valsts aizsardzības plāna un Valsts aizsardzības operatīvā plāna uzdevumu izpildi, Ministru kabinets ir tiesīgs pieņemt lēmumu par zemessargu un rezerves karavīru mobilizāciju (turpmāk – militārā mobilizācija) ne ilgāk kā uz septiņdesmit divām stundām, nekavējoties par to informējot Saeimu. Šī likumprojekta tiesību norma ir balstīta uz šādiem pamatprincipiem:   * Militārā mobilizācija attiecas tikai uz zemessargiem un rezerves karavīriem (to statusu reglamentē Militāra dienesta likums). * Militārā mobilizācija nav saistīta ar speciālajiem tiesiskajiem režīmiem – ārkārtas situāciju vai izņēmuma stāvokļa darbību Nacionālās drošības likuma 22. panta piektās daļas ietvaros. * Militārās mobilizācijas ietvaros zemessargi un rezerves karavīri ir iesaistāmi tikai Valsts aizsardzības plānā un tam pakārtotajā Valsts aizsardzības operatīvajā plānā noteikto uzdevumu izpildē. * Šāds Ministru kabineta lēmums ir spēkā uz 72 stundām (lēmums pēc 72 stundām zaudē spēku). Ja to prasa valsts apdraudējuma situācija, Ministru kabinets var šādu lēmumu izdot atkārtoti.   Saeima izsludinātās militārās mobilizācijas pamatotību izskata, pamatojoties uz Nacionālās drošības likuma 6. panta 10. punktu. Valsts apdraudējuma situācijai pasliktinoties, Ministru kabinets minēto 72 stundu laikā lemj par speciālā tiesiskā režīma ieviešanu, tai skaitā mobilizāciju.  2. Kopš 2016.gada 13.septembra, kad Ministru kabinetā tika apstiprināts balstoties uz Valsts aizsardzības koncepcijā un M. Kučinska valdības deklarācijā dotajām vadlīnijām izstrādātais informatīvais ziņojums “Par aizsardzības nozares sadarbības stiprināšanu ar Latvijas aizsardzības un drošības industriju” (turpmāk – ziņojums), aizsardzības nozares ietvaros tika ievērojami aktivizēta Latvijas aizsardzības industrijas attīstības atbalsta politikas realizācija.  Atbilstoši iepriekšminētajā ziņojumā norādītajam, Aizsardzības ministrija savu darbību fokusē tādos virzienos kā informācijas pieejamības veicināšana attiecībā uz NBS vajadzībām nodrošinājuma jomā un plānotajiem aizsardzības nozares iepirkumiem, atbalsts Latvijas komersantu iekļaušanai ārvalstu piegāžu ķēdēs, aizsardzības nozares atbalstu lietišķai pētniecībai un jaunu militāru vai divējāda lietojuma produktu radīšanai (t.sk. – testēšanai) un to turpmākai virzībai eksporta tirgos, kā arī Latvijas ražotāju iesaiste Nacionālajiem bruņotajiem spēkiem nepieciešamo piegāžu drošības risku mazināšanā.  Realizējot aizsardzības industrijas attīstības atbalsta pasākumus Aizsardzības ministrija rīkojas saskaņā ar pašlaik spēkā esošo normatīvo bāzi, kas reglamentē tādas ar vispārēju industrijas attīstības atbalstu tieši vai pastarpināti saistītas darbības kā informācijas sniegšana par publiskas personas plānoto darbību (ciktāl tas nav pretrunā ar ierobežotas pieejamības informācijas, informācijas dienesta vajadzībām vai valsts noslēpuma objektu aprites nosacījumiem), publiskas personas finanšu, personāla vai cita veida resursu iesaiste komercdarbības atbalstam, publiskas personas mantas noma, sabiedrības līdzdalības nodrošināšana u.c.  Paralēli ir noritējusi pakāpeniska normatīvās bāzes pielāgošana to uzdevumu izpildei, kas aizsardzības nozarei doti saistībā ar aizsardzības industrijas attīstības atbalsta sniegšanu un NBS pienākumu veikšanai būtisku materiāltehnisko līdzekļu piegāžu drošības veicināšanu (piem., Aizsardzības un drošības jomas iepirkumu likuma 4. panta piektā daļa, MK 2003. gada 29. aprīļa noteikumu Nr.236 “Aizsardzības ministrijas nolikums” 4.4.2 un 5.15.3 punkts, MK 2018. gada 19. jūnija noteikumu Nr.350 “Publiskas personas zemes nomas un apbūves tiesības noteikumi” 29.11. punkts, MK 2018. gada 20. februāra noteikumu Nr.97 “Publiskas personas mantas iznomāšanas noteikumi” 4.5. punkts). Atsevišķu aizsardzības industrijas attīstības atbalsta instrumentu ieviešanai ir izstrādāti un tiek virzīti pilnīgi jauni normatīvi (piem., MK noteikumu projekts “Kārtība, kādā Aizsardzības ministrija īsteno projektu konkursus militāru vai divējāda pielietojuma produktu attīstības atbalstam”, (VSS-257).  Aizsardzības ministrijas kompetenču lokā tāpat ietilpst komersantu licencēšana komercdarbībai ar Eiropas Savienības (turpmāk – ES) Kopējā militāro preču sarakstā un Latvijas Republikas Nacionālajā stratēģiskas nozīmes preču un pakalpojumu sarakstā norādītajām precēm, kā arī militārā ražotāja sertifikātu izsniegšana saskaņā ar Stratēģiskas nozīmes preču aprites likumā un citos saistītajos normatīvos noteikto kārtību. Saskaņā ar Stratēģiskas nozīmes preču aprites likuma 16. pantā noteikto, Aizsardzības ministrija ir līdzatbildīga arī par Eiropas Savienības Kopējā militāro preču sarakstā minēto preču apriti, kas šī likuma izpratnē cita starpā var ietvert šādu preču ražošanu, pilnveidošanu, glabāšanu, lietošanu, tehnisko apkalpošanu un remontu.  Ņemot vērā līdzšinējo darbības pieredzi aizsardzības industrijas attīstības atbalsta politikas ieviešanas, kā arī stratēģiskas nozīmes preču aprites kontroles jomā, Aizsardzības ministrija ir konstatējusi, ka šobrīd spēkā esošā normatīvā bāze nav pietiekama pilnvērtīgai aizsardzības industrijas attīstības atbalsta politikas realizācijai, kas pamato tieši aizsardzības industrijas prasībām pielāgota regulējuma nepieciešamību un vajadzību pēc nepārprotama likumdevēja mandāta tādu aizsardzības industrijas attīstības atbalsta instrumentu ieviešanai, kas vienlaicīgi gan ņemtu vērā ar militāro ražošanu saistītās paaugstinātās informācijas aprites, industriālās drošības, fiziskās drošības un pastiprinātas kontroles prasības, gan sniedz skaidru pamatojumu aizsardzības nozares ieguldījumu lietderībai šajā jomā.  Ņemot vērā iepriekšminēto, šajā tiesību akta projektā:   * 1. ir paredzēta skaidra **aizsardzības industrijas definīcija**, aptverot gan komersantus, gan pētniecības iestādes, kas veic specifiskas, ar militāra vai divējāda pielietojuma produktiem saistītas darbības jebkurā no šo produktu dzīves cikliem (sākot ar tehnoloģijas attīstību un beidzot ar utilizāciju);   2. ir **definēts aizsardzības industrijas attīstības atbalsts**, nosakot aktivitātes jeb virzienus, kuru ietvaros tiks mērķtiecīgi realizēti attīstības atbalsta instrumenti;   3. tiek noteikta **piegāžu drošības definīcija**, cita starpā ņemot vērā Eiropas Komisijas sagatavotos skaidrojumus šajā jomā[[1]](#footnote-1);   4. starp likuma mērķiem tiek iekļauta arī **mobilizācijas resursu bāzes paplašināšana**, kas pamato valsts ieguldījumus aizsardzības industrijas attīstības atbalstam, tajā skaitā attiecībā uz īpašu valsts atbalsta sniegšanas kārtību atbilstoši Līguma par Eiropas Savienības darbību noteiktajai kārtībai[[2]](#footnote-2);   5. tiek paredzēta **starptautiskās sadarbības iespēja aizsardzības industrijas attīstības atbalsta jautājumos**, kas šobrīd ir sevišķi būtiski – gan ņemot vērā aizsardzības industrijas tradicionālo orientēšanos uz eksporta tirgiem, gan Eiropas Komisijas iniciatīvas (piem., topošā Eiropas Aizsardzības fonda ietvaros) attiecībā uz Eiropas aizsardzības industriālās bāzes paplašināšanas aktivitātēm, kur viens no būtiskākajiem priekšnoteikumiem paredzētā atbalsta saņemšanai būs aizsardzības jomas komersantu un pētniecības iestāžu pārrobežu sadarbība. Līdz ar to aizsardzības nozarei ir pamatota nepieciešamība attiecībā uz šo jautājumu koordinēšanu starptautiskā vidē;   6. paredzēts skaidrs likumdevēja **pilnvarojums aizsardzības industrijas attīstības atbalsta politikas dokumentu un saistīto normatīvu izstrādei**, kā arī atbilstošu attīstības atbalsta instrumentu ieviešanai;   7. paredz pilnvarojumu MK izstrādāt **kārtību, kādā Aizsardzības ministrija īsteno projektu konkursus militāru vai divējāda pielietojuma produktu attīstības atbalstam**. Atbilstošs MK noteikumu projekts (VSS-257) jau šobrīd ir sagatavots un iesniegts izskatīšanai Ministru kabinetā, taču starpministriju saskaņošanas procesa laikā tika konstatēta nepieciešamība pilnvarojumu attiecīgu MK noteikumu izstrādei iekļaut kādā no aizsardzības nozares pārziņā esošajiem likumiem;   8. paredz pilnvarojumu MK izstrādāt atsevišķu **kārtību, kādā Aizsardzības ministrija iznomā mantu aizsardzības industrijas attīstības atbalstam**. Attiecīgās darbības Latvijā šobrīd ir reglamentētas Publiskas personas finanšu līdzekļu un mantas izšķērdēšanas novēršanas likumā, kā arī citos saistītajos vai uz šī tiesību akta pamata izdotajos normatīvos (t.sk., MK 2018. gada 19. jūnija noteikumos Nr.350 “Publiskas personas zemes nomas un apbūves tiesības noteikumi” un MK 2018. gada 20. februāra noteikumos Nr.97 “Publiskas personas mantas iznomāšanas noteikumi”). Līdzšinējās aizsardzības industrijas attīstības atbalsta prakses ietvaros Aizsardzības ministrija ir konstatējusi, ka atbilstošu munīcijas, ieroču vai cita veida militārā aprīkojuma ražošanas apstākļu nodrošināšanai Latvijā, Aizsardzības ministrijas attiecīgi licencētiem komersantiem ir jābūt pieejai tādai infrastruktūrai (piem., militāriem poligoniem, šautuvēm utml.), kuras ir tikai aizsardzības nozares rīcībā. Līdzīgi ir ar NBS lietošanā esošajām ieroču sistēmām, kuras aizsardzības industrijas pārstāvjiem ir nepieciešamas, lai, piemēram, ražojot tiem paredzētu munīciju, ikdienas kvalitātes kontroles procesu ietvaros varētu veikt nepieciešamās gatavās produkcijas (vai tās prototipu) testēšanas un pielāgošanas procedūras. Vienlaicīgi gan iepriekšminētie infrastruktūras objekti, gan ieroču sistēmas un cits aizsardzības nozares rīcībā esošais militārais aprīkojums ir manta, kuras izmantošana šādiem mērķiem būtu pieļaujama tikai ievērojot pastiprinātas industriālās drošības, informācijas aprites un cita veida komersantu vai to darbinieku atbilstības prasības, kā arī nosakot skaidru procedūru un iesaistīto pušu atbildības sadalījumu, kas šobrīd nav pilnvērtīgi izdarāms, izmantojot spēkā esošās likumdošanas prasības, jo tās pamatā domātas publisko personu sadarbības reglamentēšanai ar nemilitāro industriju komersantiem.   Iespēju robežās Aizsardzības ministrija ir centusies pielāgot atsevišķas esošās publisku personu mantas nomas sistēmas prasības aizsardzības nozares specifikai (piem., piedāvājot izslēgt obligātu nepieciešamību šādos nomas gadījumos rīkot publiskas izsoles vai noteikt attiecīgo nomas objektu “tirgus cenu”, jo šāds aizsardzības nozares mantas “nomas tirgus” gluži vienkārši nepastāv un nevar pastāvēt absolūta valsts monopola dēļ aizsardzības jomā), taču racionālākais problēmjautājuma risinājums jebkurā gadījumā ir specifiska nozares normatīva izstrāde.  Ar šiem noteikumiem tāpat paredzēts risināt jautājumu par aizsardzības nozares mantas (t.sk. apbūvētas vai neapbūvētas zemes – ar vai bez apbūves tiesībām) nomu specifiskām aizsardzības industrijas attīstības atbalsta vajadzībām, sevišķi fokusējoties uz NBS kaujas un atbalsta (militārās) tehnikas uzturēšanas pakalpojumu nodrošināšanu, kā arī drošu munīcijas, ieroču vai cita veida militāro materiālu ražošanas apstākļu izveidi. NBS kaujas un atbalsta tehnikas uzturēšanas jomā sadarbībai ar aizsardzības industriju ir būtiska loma gan miera, gan iespējamas krīzes apstākļos. Aizsardzības nozares interesēm šajā nodrošinājuma jomā visatbilstošākais risinājums būtu tādas stratēģiskās partnerības veidošana ar industriju, kuras ietvaros izvēlētais komersants a) pilnā apjomā spēj pārņemt ražotāja kompetenci attiecīgās tehnikas uzturēšanai visos līmeņos, b) spēj vienlaicīgi to darīt attiecībā uz vairākiem kaujas vai atbalsta tehnikas veidiem (t.sk., sadarbojoties ar dažādiem ražotājiem), c) spēj nodrošināt ātru un pilnu NBS nepieciešamo pakalpojumu klāstu maksimāli tuvu gala lietotājam, d) spēj patstāvīgi organizēt nepieciešamo tehniskās atbalsta bāzes un rezerves daļu sagādes sistēmas darbu, e) ir spējīgs nodrošināt visas ar stratēģiskas nozīmes preču apriti saistītās paaugstinātas drošības (informācijas, fiziskās, industriālās) prasības un f) ir pilnībā integrējams NBS mobilizācijas sistēmā, tādā veidā nodrošinot NBS nepieciešamo pakalpojumu pieejamību arī iespējamas krīzes laikā. Aizsardzības ministrija pašlaik veic padziļinātu izpēti par šādas stratēģiskas partnerības modeļiem citās valstīs (piem., Somijā), kuras laikā ir secināts, ka šādu risinājumu ieviešanai ir nepieciešams skaidrs regulējums attiecībā uz aizsardzības industrijas pārstāvju piekļuvi atbilstošai aizsardzības nozares infrastruktūrai un materiāltehniskajiem līdzekļiem (t.sk. ar skaidri reglamentētām tiesībām tos pilnveidot atbilstoši NBS identificētām vajadzībām), kas nepieciešami iepriekšminēto prasību izpildei, vienlaicīgi reglamentējot attiecīgo komersantu tiesības un pienākumus (t.sk., NBS mobilizācijas sistēmas ietvaros), kā arī paredzot aizsardzības nozares tiesības un pienākumus gadījumos, kad attiecīgais komersants kādu no aizsardzības nozares neatkarīgu apstākļu dēļ vairs nav spējīgs pildīt savas līgumiskās saistības.  Attiecībā uz drošu munīcijas, ieroču vai cita veida militāro materiālu ražošanas apstākļu izveidi Aizsardzības ministrija līdzšinējā darbībā ir konstatējusi šādas problēmas: a) atbilstoši licencētiem komersantiem ir grūtības nodrošināt normatīvu prasībām atbilstošas ražotņu un gatavās produkcijas atrašanās vietas, kas vienlaicīgi būtu izvietotas pietiekoši tuvu galvenajiem satiksmes mezgliem netraucētai izejmateriālu vai gatavās produkcijas transportēšanai; b) vietējā līmeņa (pašvaldību) teritorijas plānojuma neprognozējama mainība, kas atsevišķos gadījumos padara neiespējamu militāro ražotņu attīstības plānošanu un investīciju piesaisti vidējā vai ilgtermiņā un rada drošības risku potenciālu gadījumos, ja militāro ražotņu tuvumā tiek atļauta sākotnēji neplānota cita veida apbūve; c) attālumi starp drošības prasībām atbilstošām ražotnēm un gatavās produkcijas (vai to prototipu) testēšanas vietām, kas ievērojami paaugstina ar stratēģiskas nozīmes preču (piem., munīcijas, šaujamieroču vai sprāgstvielu) ikdienas transportēšanu saistītos drošības riskus. Šo jautājumu risināšanai noteikumos ir paredzēts noteikt kārtību, kādā aizsardzības nozares mantu (t.sk., apbūvētu vai neapbūvētu zemi – ar vai bez apbūves tiesībām), var iznomāt munīcijas, ieroču vai cita veida militārā aprīkojuma ražotņu vai noliktavu iekārtošanai, paredzot attiecīgi licencētu komersantu, kā arī aizsardzības nozares pārstāvju tiesības un pienākumus šādos gadījumos.  Iespēju robežās sekmējot militāro ražotņu izvietošanu Aizsardzības ministrijas valdījumā esošos īpašumos cita starpā tiks veicināts valsts pienākums attiecībā uz stratēģiskas nozīmes preču aprites kontroles nodrošināšanu, samazināsies fiziskās drošības riski attiecībā uz iespējamu stratēģiskas nozīmes preču nonākšanu atbilstoši nelicencētu komersantu vai fizisko personu rīcībā (piem., militārā ražotāja maksātnespējas gadījumā), kā arī tiks mazināti riski saistībā ar stratēģiskas nozīmes preču (vai to prototipu) transportēšanu testēšanas vajadzībām, attiecīgo ražojumu testēšanu iespēju robežās organizējot tuvākajos NBS poligonos vai šautuvēs, kas atsevišķos gadījumos varētu atrasties pat viena nekustamā īpašuma robežās, tādā veidā vispār izslēdzot nepieciešamību papildus stratēģisko preču pārvadāšanai pa valsts koplietošanas ceļiem. Vienlaicīgi arī tiktu vienkāršota attiecīgo komersantu iekļaušana NBS mobilizācijas sistēmā.   * 1. tiek **reglamentēta aizsardzības nozares sadarbība ar aizsardzības industrijas organizācijām**, ievērojot Valsts pārvaldes iekārtas likuma 48. panta pirmajā daļā noteikto par sabiedrības līdzdalības veidiem valsts pārvaldē un nosakot, ka Aizsardzības ministrija, izstrādājot un īstenojot aizsardzības industrijas attīstības atbalsta politiku, konsultējas ar Latvijas Drošības un aizsardzības industriju federāciju.   Latvijas Drošības un aizsardzības industriju federācija (turpmāk – DAIF Latvija)  ir vienīgā Latvijas drošības un aizsardzības industriju un zinātni pārstāvošā organizācija nacionālā un starptautiskā līmenī. DAIF Latvija šobrīd apvieno 80 uzņēmumus, t.sk. vadošās Latvijas pētniecības universitātes un asociētos biedrus – ārvalstu militāros uzņēmumus, kas iesaistīti Latvijas aizsardzības spēju attīstībā. DAIF Latvija pārstāvēto Latvijas uzņēmumu apgrozījums 2017.gadā pārsniedza 450 miljonus eiro un nodarbināja vairāk kā 4200 darbiniekus. DAIF Latvija nacionālā līmenī aktīvi sadarbojas ar Aizsardzības ministriju, Iekšlietu ministriju, Ārlietu ministriju, Ekonomikas ministriju un Saeimu. Starptautiski DAIF Latvija pārstāv Latvijas aizsardzības industriju NATO Industrijas padomnieku grupā un Eiropas Aizsardzības aģentūras konsultatīvajās struktūrās, kā arī nodrošina divpusēju sadarbību ar atbilstošām organizācijām ārvalstīs. DAIF Latvija īsteno ES fondu līdzfinansētu projektu ‘’Latvijas Drošības un aizsardzības klastera izveide’’.  Projekts tāpat paredz kārtību, kādā DAIF Latvija deleģētajiem pārstāvjiem var pieprasīt pielaidi valsts noslēpuma objektiem pastiprinātai sadarbībai ar aizsardzības nozari. Šī prasība ir nepieciešama, ņemot vērā to, ka daudziem ar aizsardzības nozares apgādi, mobilizācijas plānošanu, starptautisko sadarbību saistīti vai cita veida nozares pārziņā esošiem jautājumiem ir noteiktas paaugstinātas informācijas drošības prasības, līdz ar ko no aizsardzības nozares puses nav iespējama pilnvērtīga informācijas apmaiņa un sadarbības attīstīšana ilgtermiņā, bez iespējas pārliecināties par industrijas deleģētu priekšstāvju atbilstību darbam ar sensitīvu informāciju. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Militārajai mobilizācijai būs pakļauti zemessargi un rezerves karavīri. |
| 2. | Tiesiskā regulējuma ietekme uz tautsaimniecību un administratīvo slogu | Atkarībā no apdraudējuma apmēra un intensitātes tiesību akts ietekmēs ikvienu sabiedrības daļu, kura būs pakļauta militāro apdraudējumu regulējošiem normatīvajiem aktiem un plāniem. |
| 3. | Administratīvo izmaksu monetārs novērtējums | Tiesiskā regulējuma finansiālo ietekmi nav iespējams noteikt, jo nav iespējams paredzēt noteiktu apdraudējuma situāciju un tās atstātās sekas. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2018** | | Turpmākie trīs gadi (*euro*) | | | | |
| **2019** | | **2020** | | **2021** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Saskaņā ar vidēja termiņa budžeta ietvaru | Izmaiņas, salīdzinot ar vidējā termiņa budžeta ietvaru 2019. gadam | Saskaņā ar vidēja termiņa budžeta ietvaru | Izmaiņas, salīdzinot ar vidējā termiņa budžeta ietvaru 2020. gadam | Izmaiņas, salīdzinot ar vidējā termiņa budžeta ietvaru 2020. gadam |
| 1 | 2 | 3 | 4 | 5 | 6 | 7 | 8 |
| 1.Budžeta ieņēmumi: | **50 000** | **0** | **400 000** | **0** | **400 000** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 50 000 | 0 | 400 000 | 0 | 400 000 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi: | **50 000** | **0** | **400 000** | **0** | **400 000** | **0** | **0** |
| 2.1. valsts pamatbudžets | 50 000 | 0 | 400 000 | 0 | 400 000 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme: | **0** | **0** | **0** | **0** | **0** | **0** | **0** |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar „+” zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme: | 0 | **0** | **0** | **0** | **0** | **0** | **0** |
| 5.1. valsts pamatbudžets | 0 | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav plānotas. | | | | | | |
| 8.Cita informācija | Aizsardzības ministrijas budžetā ir ieplānoti līdzekļi, kuri paredzēti, lai realizētu militāra vai divējāda pielietojuma produktu atbalsta sistēmas ieviešanu, saskaņā ar likumprojekta pilnvaroto kārtību, kādā Aizsardzības ministrija īsteno projektu konkursus militāru vai divējāda pielietojuma produktu attīstības atbalstam. Atbilstošs MK noteikumu projekts (VSS-257) jau šobrīd ir sagatavots un iesniegts izskatīšanai Ministru kabinetā.  Militāra vai divējāda pielietojuma produktu atbalsts 2018. gadā tiks finansēts no Aizsardzības ministrijas budžeta apakšprogrammā 22.12.00 “Nacionālo bruņoto spēku uzturēšana” plānotajiem līdzekļiem zinātnei, tai skaitā grantiem. Atbalstāmo projektu un sniegtā finansiālā atbalsta apjoms 2018. gadā atkarīgs no attiecīgo noteikumu projekta virzības.  Militāra vai divējāda pielietojuma produktu atbalsts no 2019.  – 2021. gadam tiks īstenots no Aizsardzības ministrijas budžeta apakšprogrammas 22.12.00 “Nacionālo bruņoto spēku uzturēšana”, ik gadu plānojot atbalstīt 6 – 8 militāra vai divējāda pielietojuma produktu atbalsta pieteikumus par vidējo summu 50 000 *euro*. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekta izstrādes laikā organizētas konsultācijas ar Latvijas Drošības un aizsardzības federācijas pārstāvjiem, kā arī projekts izvietots Aizsardzības ministrijas mājaslapā sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Projekta izstrādes gaitā organizētas konsultācijas ar Latvijas Drošības un aizsardzības industriju federācijas pārstāvjiem.  Projekts publicēts Aizsardzības ministrijas tīmekļvietnē *www.mod.gov.lv* sadaļā “Sabiedrības līdzdalība” 2018. gada 2.augustā. |
| 3. | Sabiedrības līdzdalības rezultāti | Sabiedrības priekšlikumi, atsaucoties uz Aizsardzības ministrijas mājaslapā publicēto informāciju, noteiktajā laika periodā netika sniegti. |
| 4. | Cita informācija | Sabiedrība pēc projekta pieņemšanas tiks informēta ar publikāciju oficiālajā izdevumā "Latvijas Vēstnesis", kā arī ievietojot to bezmaksas normatīvo aktu datu bāzē www.likumi.lv |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju un institucionālās struktūras ietvaros. |
| 3. | Cita informācija | Nav. |

Aizsardzības ministrs R. Bergmanis

Vīza: valsts sekretārs J.Garisons

11.09.2018

3352

M.Mežulis

67335166, [Martins.Mezulis@mod.gov.lv](mailto:Martins.Mezulis@mod.gov.lv)

O.Nikers

67335258, [Olevs.Nikers@mod.gov.lv](mailto:Olevs.Nikers@mod.gov.lv)

1. Directive 2009/81/EC on the award of contract in the fields of defence and security, Guidance Note *‘’Security of Supply’’*, Directorate General Internal Market and Services [↑](#footnote-ref-1)
2. Līguma par Eiropas Savienības darbību 346. panta pirmās daļas b) punkts: *“dalībvalstis var veikt pasākumus, ko uzskata par vajadzīgiem, lai aizsargātu savas būtiskās drošības intereses, kas saistītas ar ieroču, munīcijas un militārā aprīkojuma ražošanu vai tirdzniecību; šādi pasākumi iekšējā tirgū nedrīkst nelabvēlīgi ietekmēt tādu ražojumu konkurenci, kuri nav tieši paredzēti militāriem nolūkiem.”* [↑](#footnote-ref-2)